Freedom House: 'Tijekom proteklog deseljeća sloboda u svijetu stagnirala'
Hrvatska u kategoriji slobodnih zemalja s ocjenom 2 i za politička prava i za građanske slobode, uz naznaku trenda napredovanja
Nevladina organizacija sa sjedištem u Washigntonu Freedom House objavila je danas godišnje izvješće o slobodi u svijetu u kojem se zaključuje da globalna sloboda doživljava stagnaciju tijekom proteklog desetljeća i posebno se ukazuje na prošlogodišnje nazadovanje u azijskim zemljama. Izvješće pod naslovom svrstava zemlje u tri kategorije – slobodne, djelomično slobodne i neslobodne. Do ove se kategorizacije dolazi ocjenama od 1 do 7 u dvije kategorije: politička prava i građanske slobode. Najviša ocjena je 1 a najniža 7. Među posve slobodnim zemljama izvan Europe, s ocjenom jedan u obje kategorije nalaze se Sjedinjene Države, Kanada, Australija, Novi Zeland, Bahamski otoci, Maršalski otoci, Kosta Rica, Dominica, Urugvaj i Čile. I sve zemlje članice Europske unije osim Rumunjske, Grčke i Bugarske dobivaju najvišu ocjenu u obje kategorije -1. Bugarska i Grčka za politička prava dobivaju također jedinicu, međutim, za građanske slobode obje su ocjenjene dvojkom. Rumunjska je u obje kategorija primila ocjenu dva, baš kao i Hrvatska. Za Hrvatsku se spominje uzlazni trend u stupnju političkih prava i građanskih sloboda, a u popratnom se tekstu u dva navrata spominje kako je to poboljšanje ostvareno zbog postrožavanja definicije zločina iz mržnje u kaznenom zakoniku. Od hrvatskih susjeda recimo da su, uz članicu Europske unije Sloveniju koja je ocjenjena jedinicom u obje kategorije, Bosna i Hercegovina, Crna Gora i Srbija ocijenjene trojkom u obje kategorije, što ih sve tri svrstava u kategoriju djelomično slobodnih zemalja. Posebno oštre ocjene i riječi upućene su Rusiji koja je nazvana "Autoritarnim režimom", svrstana u kategoriju neslobodnih zemalja država s ocjenom 6 za politička prava i peticom za građanske slobode.